b"\n_START_ARTICLE_\nMari\xc3\xa0 Rius i Montaner\n_START_SECTION_\nBiografia\n_START_PARAGRAPH_\nEl 1853 va marxar a Madrid per a estudiar lleis. All\xc3\xad va con\xc3\xa8ixer Salustiano de Ol\xc3\xb3zaga Almandoz, amb la filla del qual es va casar el 1864 i merc\xc3\xa8 el qual es va afiliar al Partit Progressista, del qual en fou un dels caps a Tarragona, i particip\xc3\xa0 tant en la insurrecci\xc3\xb3 de Tarragona de 1867 com en la revoluci\xc3\xb3 de 1868. Amic \xc3\xadntim de Joan Prim i Prats, fou vicepresident de la Junta Revolucion\xc3\xa0ria de Tarragona. A les eleccions de 1869 fou elegit diputat per Tortosa i fou nomenat secretari del Congr\xc3\xa9s dels Diputats. A inst\xc3\xa0ncia de Prim, form\xc3\xa0 part de la delegaci\xc3\xb3 que an\xc3\xa0 a It\xc3\xa0lia a buscar Amadeu I per tal d'oferir-li el tro espanyol. Quan es va exiliar, l'acompany\xc3\xa0 a Lisboa i Tor\xc3\xad. Fou elegit diputat per Falset a les eleccions generals espanyoles d'abril de 1872, i durant un temps alcalde de Tarragona i president de l'Ateneu de Tarragona. Fou escollit novament diputat a les eleccions de 1876, per\xc3\xb2 no volgu\xc3\xa9 ocupar l'esc\xc3\xb3 per fidelitat a Amadeu I. _NEWLINE_Poc despr\xc3\xa9s form\xc3\xa0 part de la Izquierda Liberal Din\xc3\xa1stica, amb la que fou elegit diputat per Tarragona a les eleccions generals espanyoles de 1881. Despr\xc3\xa9s ingress\xc3\xa0 al Partit Liberal Fusionista, amb el que fou novament diputat per Tarragona a les eleccions generals espanyoles de 1884, 1886 i 1893. Per influ\xc3\xa8ncia seva es va construir el pont sobre el riu Francol\xc3\xad, les obres del port de Tarragona i l'estaci\xc3\xb3 de ferrocarril. Li oferiren el c\xc3\xa0rrec de senador vitalici, per\xc3\xb2 el va rebutjar."